Kysucká galéria

Kysucká galéria v Oščadnici je regionálna galéria s programovým zameraním na prezentáciu, výskum a tvorbu zbierky moderného a súčasného umenia.
Galéria zameriava svoju akvizičnú činnosť na súčasné umenie s dôrazom na tvorbu predstaviteľov regiónu Kysuce a tvorbu významných predstaviteľov slovenského výtvarného umenia. Založená bola v roku 1981. Galéria organizuje medzinárodné sochárske sympóziá, na ktoré prizýva umelcov zo zahraničia a vzniknuté diela sa stávajú súčasťou lesoparku kaštieľa. V októbri roku 2014 bola na prvom poschodí kaštieľa sprístupnená stála expozícia diel Františka Hübela. Na prízemí prebiehajú krátkodobé výstavy súčasného slovenského i zahraničného umenia.

Galéria 
Kysucká galéria v Oščadnici vznikla v roku 1981 z iniciatívy rodákov a priateľov Kysúc – JUDr. Antona Blahu a dvanástich umelcov (Stanislav Biroš, Miroslav Cipár, Anton Čutek, Milan Greguš, František Hübel, Vojtech Ihriský, Milan Mravec, Pavol Muška, František Ondro, Milan Paštéka, Jozef Sušienka, Ondrej Zimka). Základom bola ich spoločná výstava „Pozdrav umelcov rodnému kraju“ z roku 1975. 66 diel z tejto výstavy venovali umelci ako základ galérie. Galéria buduje svoj zbierkový fond, ktorého základom sa stal spomínaný súbor diel. Významným akvizičným činom bolo zakúpenie pozostalosti Františka Hűbla. K najvýznamnejším prírastkom väčšieho rozsahu sa stal dar JUDr. Antona Blahu a manželky Doc. RNDr. Márie Blahovej, venovaný pri príležitosti 20. výročia založenia galérie a v roku 2001. V roku 2016 venovali k 35. výročiu založenia KG kolekciu asi štyridsiatich umeleckých diel zo svojej súkromnej zbierky.

Priestory Kysuckej galérie 
Kysucká galéria realizuje svoju výstavnú činnosť v historickej budove Kaštieľa v Oščadnici. Pruský gróf Ballestrem dal v rokoch 19101913 postaviť kaštieľ ako poľovnícke sídlo a zriadil pri ňom lesopark o rozlohe približne troch hektárov. Gróf Valenín von Ballesrem (18601920) pochádzal z rodiny zo severného Talianska, patril medzi najbohatších priemyselníkov v Európe. Podnikal hlavne v Sliezsku, kde mal valcovne a hute. Okrem kaštieľa v Oščadnici postavil aj zámok v Kunerade. V roku 1976 získala kaštieľ do svojho majetku Kysucká galéria v Čadci. Po následnej rekonštrukcií budovy boli sprístupnené prvé expozície 27. novembra 1981. Kaštieľ aj s priľahlým lesoparkom bol vyhlásený za Národnú kultúrnu pamiatku Slovenskej republiky v rámci Chránenej krajinnej oblasti Kysuce.

Kysucká galéria v Čadci 
Kysucká galéria mala svoje hlavné sídlo 18 rokov v Mestskom dome v Čadci. Využívala jeho výstavné priestory od 03.02.1992 do 31.01.2011. Vo februári 2011 ju na základe rozhodnutia Žilinského samosprávneho kraja presťahovali do Kaštieľa v Oščadnici. Budova  Kaštieľa bola po čiastočnej rekonštrukcií, ktorou prešla v decembri  roku  2010. 
Depozit galérie bol presunutý do vlastných priestorov v Krásne nad Kysucou.

Zastúpenie v zbierkach 
V zbierkovom fonde galérie nájdete diela od viacerých významných slovenských umelcov. K najznámejším patria:
Karol Barón
Július Bárta
Albín Brunovský
Róbert Brun
Tibor Bártfay
Miroslav Cipár
Ladislav Čemický
Anton Čutek
Orest Dubay
Vladimír Gažovič
Vincent Hložník
Ferdinand Hložník
Michal Jakabčic
Dušan Kállay
Karol Kállay
Vladimír Kompánek
Milan Mravec
Karol Ondreička
Milan Paštéka
Veronika Rónaiová
Viera Žilinčanová
Askold Žáčko 
Ernest Zmeták

Referencie

Externé odkazy 
 kysuckagaleria.sk
 Galéria v Oščadnici dostala k výročiu výnimočný dar - mykysuce.sme.sk

Galérie na Slovensku
Organizácie v zriaďovateľskej pôsobnosti Žilinského samosprávneho kraja
Organizácie založené v 1981
Oščadnica (okres Čadca)